## Pravilnik o odobrenju osnivanja, prospekta i pravila UCITS fondova

### NN 90/2013 (12.7.2013.), Pravilnik o odobrenju osnivanja, prospekta i pravila UCITS fondova

HRVATSKA AGENCIJA ZA NADZOR FINANCIJSKIH USLUGA

2009

Na temelju članka 178. stavka 5., članka 181. stavka 2., članka 185. stavka 7., članka 186. stavka 3., članka 189. stavka 1. i članka 240. stavka 3. Zakona o otvorenim investicijskim fondovima s javnom ponudom (»Narodne novine« broj 16/2013, dalje: Zakon), Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 5. srpnja 2013. godine donosi

PRAVILNIK

O ODOBRENJU OSNIVANJA, PROSPEKTA I PRAVILA UCITS FONDOVA

UVODNE ODREDBE

Članak 1.

Ovim se Pravilnikom propisuje:

a) postupak izdavanja odobrenja za osnivanje i rad UCITS fonda postupak izdavanja odobrenja prospekta UCITS fonda,

b) dodatni uvjeti koji se odnose na objavu prospekta UCITS fonda,

c) postupak izdavanja suglasnosti na promjene prospekta UCITS fonda,

d) postupak izdavanja suglasnosti na pravila UCITS fonda.

ZAHTJEV ZA OSNIVANJE I IZDAVANJE ODOBRENJA ZA RAD UCITS FONDA

Članak 2.

(1) Zahtjev za osnivanje i izdavanje odobrenja za rad UCITS fonda (dalje: fond) Agenciji u ime fonda podnosi društvo za upravljanje.

(2) Zahtjev iz stavka 1. ovoga članka pored dokumentacije i podataka navedenih u članku 240. stavku 2. Zakona mora sadržavati:

1. dokaz o održavanju kapitala društva za upravljanje u skladu s člancima 19. do 21. Zakona,

2. dokaz o uplaćenoj administrativnoj pristojbi i naknadi,

3. drugu dokumentaciju na zahtjev Agencije.

(3) Zahtjev iz stavka 1. ovoga članka koji podnosi društvo za upravljanje iz druge države članice, pored dokumentacije i podataka navedenih u članku 240. stavku 2. Zakona mora sadržavati:

1. izvadak iz odgovarajućeg registra za društvo za upravljanje,

2. odobrenje za rad društvu za upravljanje,

3. potvrdu o održavanju kapitala društva za upravljanje,

4. izvadak iz odgovarajućeg registra za revizora fonda,

5. dokaz o uplaćenoj administrativnoj pristojbi i naknadi,

6. drugu dokumentaciju na zahtjev Agencije.

(4) Sva dokumentacija iz stavka 3. ovoga članka mora biti prevedena po ovlaštenom sudskom tumaču za hrvatski jezik, a strane isprave iz stavka 3. točke 1., 2. i 4. moraju biti i ovjerene u skladu sa zakonom i međunarodnim propisima (Apostille – Haška Konvencija o ukidanju potrebe legalizacije stranih javnih isprava, od 5. listopada 1961. godine).

PROSPEKT FONDA

Zahtjev za izdavanje odobrenja prospekta

Članak 3.

(1) Društvo za upravljanje fondom podnosi zahtjev za izdavanje odobrenja prospekta Agenciji. U prilogu zahtjeva za odobrenje prospekta društvo za upravljanje je dužno dostaviti prospekt za koji se zahtijeva izdavanje odobrenja.

(2) Prospekt fonda iz stavka 1. ovoga članka društvo za upravljanje je dužno dostaviti u pisanoj formi, ovjeren pečatom i potpisom na zadnjoj stranici od osoba koje su ovlaštene zastupati društvo za upravljanje.

(3) Društvo za upravljanje je dužno prospekt fonda dostaviti i u elektroničkoj formi.

(4) U slučaju da službena osoba Agencije u okviru postupka povodom zahtjeva za odobrenje prospekta utvrdi da je potrebno izvršiti određena usklađenja prospekta sa zakonskim i podzakonskim propisima, društvo će usklađeni prijedlog prospekta dostaviti na način propisan u stavku 2. i 3. ovog članka.

Objava prospekta

Članak 4.

Ukoliko društvo za upravljanje izvršava svoju obvezu objavljivanja prospekta fonda iz članka 180. Zakona na način propisan člankom 181. stavkom 1. točkom 1. Zakona (na internetskoj stranici društva), dužno je objavu izvršiti na vidljivom mjestu.

Zahtjev za izdavanje suglasnosti na bitne promjene prospekta

Članak 5.

(1) Kod bitnih promjena Prospekta propisanih člankom 184. Zakona društvo za upravljanje Agenciji podnosi zahtjev za izdavanje suglasnosti na bitne promjene prospekta na način propisan člankom 3. stavkom 2., 3. i 4. ovog Pravilnika.

(2) Uz zahtjev iz stavka 1. ovog članka društvo za upravljanje je dužno priložiti i odluku o usvajanju promjena prospekta, u kojoj će se naznačiti u kojim dijelovima se prospekt mijenja i na koji način, uz izjavu da u preostalim dijelovima ostaje isti.

Članak 6.

(1) Društvo za upravljanje je dužno u obavijesti o bitnim promjenama prospekta koja se objavljuje na internetskoj stranici društva i u obavijesti koja se dostavlja ulagateljima sukladno članku 185. stavku 2. i 3. Zakona navesti:

– koje su bitne promjene prospekta,

– datum objave obavijesti na internetskoj stranici društva,

– dan kada bitne promjene Prospekta stupaju na snagu u skladu s člankom 185. stavkom 6. Zakona, te

– upozorenje ulagateljima iz članka 185. stavka 4. Zakona.

(2) Društvo za upravljanje dužno je obavijest o bitnim promjenama prospekta iz članka 185. stavka 3. Zakona dostaviti ulagateljima putem pošte ili na drugom odgovarajućem trajnom mediju u skladu s člankom 101. Zakona.

Nebitne promjene prospekta

Članak 7.

(1) Društvo za upravljanje će ažurirani prospekt propisan člankom 186. stavkom 1. i 2. Zakona dostaviti Agenciji u pisanoj formi, ovjeren pečatom i potpisom na zadnjoj stranici od osoba koje su ovlaštene zastupati društvo za upravljanje te u elektroničkoj formi.

(2) Uz ažuriran prospekt iz stavka 1. ovog članka, društvo će Agenciji dostaviti i popratnu obavijest u kojoj će navesti koji su podaci ažurirani.

(3) Društvo za upravljanje će na svojoj internetskoj stranici, uz ažuriran prospekt, objaviti i obavijest da je prospekt ažuriran i na koji način.

PRAVILA FONDA

Zahtjev za izdavanje suglasnosti na pravila

Članak 8.

(1) Društvo za upravljanje podnosi Agenciji zahtjev za izdavanje suglasnosti na pravila fonda. U prilogu zahtjeva dužno je dostaviti pravila fonda.

(2) Pravila fonda iz stavka 1. ovoga članka društvo za upravljanje je dužno dostaviti u pisanoj formi, ovjerena pečatom i potpisom na zadnjoj stranici od osoba koje su ovlaštene zastupati društvo za upravljanje.

(3) Društvo za upravljanje je dužno pravila fonda dostaviti i u elektroničkoj formi.

(4) U slučaju da službena osoba Agencije u okviru postupka povodom zahtjeva za odobrenje pravila fonda utvrdi da je potrebno izvršiti određena usklađenja pravila sa zakonskim i podzakonskim propisima, društvo će usklađeni prijedlog pravila dostaviti na način propisan u stavku 2. i 3. ovog članka.

(5) U prilogu zahtjeva za izdavanje suglasnosti na pravila društvo za upravljanje je dužno dostaviti suglasnost nadzornog odbora i depozitara u skladu sa odredbom članka 188. stavkom 3. Zakona.

Zahtjev za izdavanje suglasnosti na promjene pravila

Članak 9.

(1) Kod promjene pravila društvo za upravljanje Agenciji podnosi zahtjev za izdavanje suglasnosti na promjene pravila na način propisan člankom 8. stavkom 2., 3., 4. i 5. ovog Pravilnika.

(2) Uz zahtjev iz stavka 1. ovog članka društvo za upravljanje je dužno priložiti i odluku o usvajanju promjena pravila fonda, u kojoj će se naznačiti u kojim dijelovima se pravila mijenjaju i na koji način, uz izjavu da u preostalim dijelovima ostaju ista.

ZAVRŠNE ODREDBE

Članak 10.

Kod zaprimanja zahtjeva za odobrenje prospekta i bitnih promjena prospekta, te pravila i promjena pravila fonda, Agencija može zahtijevati i dodatne podatke ili dokumentaciju, ako procijeni da na taj način može u bitnome zaštititi interese ulagatelja. U tom slučaju rok za izdavanje odobrenja ili suglasnosti počinje teći od dana dostave dodatnih podataka ili dokumentacije.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/13-04/20

Urbroj: 326-440-13-1

Zagreb, 5. srpnja 2013.

Zamjenica predsjednika

Upravnog vijeća

Branka Bjedov Kostelac, v. r.

Pravilnik, NN 90/2013-2009